Kristen Touborg (SF), 1997-12-11:
Den 30. oktober i år var en sort dag for dansk fiskeri.
Den dag vedtog rådet af fiskeriministre et forslag om såkaldte tekniske foranstaltninger til bevarelse af fiskeressourcerne.
Betegnelsen var misvisende, idet forslaget nemlig var en plan for yderligere forringelser af fiskeressourcerne.
Mindstemålet på rødspætter nedsættes.
Bomtrawlingen udvides, og udsmidningen af fisk får lov til at fortsætte.
Nordsøkonferencen om fiskeri i Bergen i marts 1997 har desværre ikke haft nævneværdig betydning for den fremtidige fiskeripolitik i EU og bestræbelserne på at gennemføre en bæredygtig fiskeripolitik.
Det har været fremme, at ministeren helst havde stemt for formandskabets forslag, forudsat at grænsen på den 55. breddegrad fastholdtes.
Så kunne vi måske - måske ikke - have undgået nogle af de andre forringelser i forslaget.
Én kommer i den forbindelse til at tænke på den Storm P.-tegning, hvor manden skærer halen af hunden for derefter igen at servere halen for hunden, og hunden - jah - den sidder jo pænt og logrer med den afskårne halestump.
For SF var den fremgangsmåde altså ikke spiselig.
Derfor ønskede vi, at ministeren nedlagde veto, som det jo i øvrigt tidligere er sket på fiskeriområdet.
Men da hverken de borgerlige partier eller regeringen ønskede at spille det kort, endte det med, at ministeren kun stemte imod, da det ikke viste sig muligt at udsætte beslutningen.
Man kunne få den tanke
, at en af grundene til, at modet svigtede ministeren og den borgerlige opposition, var den danske fiskeriindustri.
Men selv om vi selv har nogle skidtfisk i lasten, burde vi alligevel have haft mod nok til at tage et opgør med specielt de hollandske bomtrawlere og denne ødelæggende fangstmetode.
Nu udvides det område, hvor der kan bomtrawles,
yderligere helt op til Hvide Sande
, samtidig med at mindstemålene for rødspætter også af hensyn til bomtrawlerne nedsættes fra 27 til 22 cm.
De små rødspætter har heller ikke nogen værdi for de danske fiskefabrikker; de vil formodentlig slet ikke have så små fisk, det er i hvert fald, hvad de tidligere har givet udtryk for.
Bomtrawlfiskeriet er nok den mest ødelæggende fiskeform, vi kender i dag.
Hvis vi skal sikre et bæredygtigt fiskeri i fremtiden, er det helt afgørende, at vi får ændret EU's forfejlede fiskeripolitik.
Vi skal satse på friske, gerne daggamle, fisk, og vi skal satse på skånsomme fiskemetoder, selektive net, snurrevods- og kystfiskeri.
Ligesom i landbruget er der desværre ved at gå for meget storindustri i fiskeriet.
Det er SF's mål, at den ny bevidsthed om vore fødevarer, som vi har set slå igennem på landbrugsområdet, også breder sig til fiskeriet, så der kan opstå en frugtbar alliance
mellem bæredygtigt fiskeri og den politiske og grønne forbruger.
ikke så ringe endda.
Pind 3 lyder: » - at styrke indsatsen for at fremme en bæredygtig fiskeripolitik både nationalt og internationalt i relation til selektive fiskeredskaber, maskemål, mindstemål og kvoter og for at fjerne discard-problemet,«
Da dette er forudsætningen for, at vi i fremtiden kan få et fiskeri, som er økologisk forsvarligt, finder vi, at det er godt for det fremtidige arbejde og den fremtidige fiskeripolitik, at vi får dette forslag vedtaget.